

Lietuvos Respublikos Vyriausybė

**nutarimas**

**Dėl LIETUVOS RESPUBLIKOS VYRIAUSYBĖS 2009 M. BIRŽELIO 10 D. NUTARIMO NR. 564 „DĖL MINIMALIOS ILGALAIKIO MATERIALIOJO TURTO VERTĖS NUSTATYMO IR ILGALAIKIO TURTO NUSIDĖVĖJIMO (AMORTIZACIJOS) MINIMALIŲ IR MAKSIMALIŲ EKONOMINIŲ NORMATYVŲ VIEŠOJO SEKTORIAUS SUBJEKTAMS PATVIRTINIMO“ PAKEITIMO**

2013 m. gruodžio 4 d. Nr. 1158
Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2009 m. birželio 10 d. nutarimą Nr. 564 „Dėl minimalios ilgalaikio materialiojo turto vertės nustatymo ir ilgalaikio turto nusidėvėjimo (amortizacijos) minimalių ir maksimalių ekonominių normatyvų viešojo sektoriaus subjektams patvirtinimo“ (Žin., 2009, Nr. [72-2921](http://www3.lrs.lt/pls/inter/dokpaieska.showdoc_l?p_id=346280); 2011, Nr. [54-2598](http://www3.lrs.lt/pls/inter/dokpaieska.showdoc_l?p_id=398179)) ir išdėstyti jį nauja redakcija:

**„LIETUVOS RESPUBLIKOS VYRIAUSYBĖ**

**NUTARIMAS**

**DĖL MINIMALIOS ILGALAIKIO MATERIALIOJO TURTO VERTĖS NUSTATYMO IR ILGALAIKIO TURTO NUSIDĖVĖJIMO (AMORTIZACIJOS) MINIMALIŲ IR MAKSIMALIŲ EKONOMINIŲ NORMATYVŲ VIEŠOJO SEKTORIAUS SUBJEKTAMS SĄRAŠO PATVIRTINIMO**

Vadovaudamasi Lietuvos Respublikos buhalterinės apskaitos įstatymo (Žin., 2001, Nr. [99-3515](http://www3.lrs.lt/pls/inter/dokpaieska.showdoc_l?p_id=154657); 2012, Nr. [51-2531](http://www3.lrs.lt/pls/inter/dokpaieska.showdoc_l?p_id=423133)) 6 straipsnio 6 ir 7 dalimis, Lietuvos Respublikos Vyriausybė nutaria:

1. Nustatyti viešojo sektoriaus subjektams minimalią ilgalaikio materialiojo turto vertę (įsigijimo (pasigaminimo) savikainą) – 1 000 (vienas tūkstantis) litų, išskyrus nekilnojamąjį turtą, kilnojamąsias kultūros vertybes, kitas vertybes, transporto priemones, šaunamuosius ginklus (išskyrus vienkartinio naudojimo), priskiriamus prie ilgalaikio materialiojo turto neatsižvelgiant į jų vertę (įsigijimo (pasigaminimo) savikainą).

2. Patvirtinti pridedamą Ilgalaikio turto nusidėvėjimo (amortizacijos) minimalių ir maksimalių ekonominių normatyvų viešojo sektoriaus subjektams sąrašą (toliau – Sąrašas).

3. Nustatyti, kad viešojo sektoriaus subjektas, atsižvelgdamas į ilgalaikio turto paskirtį, naudojimo intensyvumą, kitas sąlygas ir ilgalaikio turto nusidėvėjimo (amortizacijos) minimalius ir maksimalius ekonominius normatyvus, nurodytus Sąraše, nustato ilgalaikio turto naudingo tarnavimo laiką. Viešojo sektoriaus subjektai, išskyrus savivaldybių kontroliuojamus viešojo sektoriaus subjektus, šį laiką suderina su viešojo sektoriaus subjektų grupės, kuriai jie priklauso, atsakingu už III lygio konsoliduotųjų finansinių ataskaitų rinkinio parengimą viešojo sektoriaus subjektu, nurodytu Lietuvos Respublikos Vyriausybės 2008 m. liepos 16 d. nutarime Nr. 730 „Dėl Lietuvos Respublikos viešojo sektoriaus subjektų grupių finansinėms ataskaitoms konsoliduoti sudėties ir viešojo sektoriaus subjektų, atsakingų už konsoliduotųjų finansinių ataskaitų rinkinių rengimą, nustatymo“ (Žin., 2008, Nr. [85-3381](http://www3.lrs.lt/pls/inter/dokpaieska.showdoc_l?p_id=325077); 2011, Nr. [15-668](http://www3.lrs.lt/pls/inter/dokpaieska.showdoc_l?p_id=391843)). Savivaldybėse dėl kontroliuojamų viešojo sektoriaus subjektų nustatyto ilgalaikio turto naudingo tarnavimo laiko derinimo su savivaldybės administracija poreikio sprendžia savivaldybės administracija.

Dėl ilgalaikio turto esminio pagerinimo darbų viešojo sektoriaus subjektas gali viršyti ilgalaikio turto nusidėvėjimo (amortizacijos) minimalius ekonominius normatyvus, nurodytus Sąraše, ir nustatyti ilgesnį ilgalaikio turto naudingo tarnavimo laiką.“

2. Nustatyti, kad:

2.1. Šis nutarimas įsigalioja 2014 m. sausio 1 dieną. Iki to laiko sukauptos ilgalaikio turto nusidėvėjimo (amortizacijos) sumos neperskaičiuojamos.

2.2. Šio nutarimo 1 punktas taikomas šaunamiesiems ginklams, įsigytiems nuo 2014 m. sausio 1 dienos.

Ministras Pirmininkas Algirdas Butkevičius

Ūkio ministras,

pavaduojantis finansų ministrą Evaldas Gustas

PATVIRTINTA
Lietuvos Respublikos Vyriausybės
2009 m. birželio 10 d. nutarimu Nr. 564
(Lietuvos Respublikos Vyriausybės
2013 m. gruodžio 4 d. nutarimo Nr. 1158
redakcija)

**ILGALAIKIO TURTO NUSIDĖVĖJIMO (AMORTIZACIJOS) MINIMALIŲ IR MAKSIMALIŲ EKONOMINIŲ NORMATYVŲ VIEŠOJO SEKTORIAUS SUBJEKTAMS SĄRAŠAS**

| Eil. Nr. | Ilgalaikio turto grupės ir rūšys | Turto nusidėvėjimo (amortizacijos) normatyvai (metais) |
| --- | --- | --- |
| minimalūs | maksimalūs |
|  | NEMATERIALUSIS TURTAS |  |  |
| 1. | Programinė įranga, jos licencijos\* ir techninė dokumentacija | 5 | 1 |
| 2. | Patentai, išradimai, licencijos, įsigytos kitos teisės\* | 10 | 2 |
| 3. | Kitas nematerialusis turtas | 10 | 2 |
| 4. | Prestižas | 15 | 5 |
|  | MATERIALUSIS TURTAS |  |  |
| 5. | Pastatai |  |  |
| 5.1. | Kapitaliniai mūriniai pastatai (sienos 2,5 ir daugiau plytų storio, gelžbetonio; perdangos ir denginiai – gelžbetoniniai ir betoniniai), monolitinio gelžbetonio pastatai, stambių blokų (perdangos ir denginiai – gelžbetoniniai) pastatai | 140 | 90 |
| 5.2. | Pastatai (sienos – iki 2,5 plytos storio, blokų, monolitinio šlako, betono, lengvų šlako blokų, perdangos ir denginiai – gelžbetoniniai, betoniniai arba mediniai) | 100 | 50 |
| 5.3. | Tašytų rąstų pastatai | 50 | 35 |
| 5.4. | Surenkamieji, išardomieji, moliniai ir kiti pastatai | 20 | 4 |
| 6. | Infrastruktūros ir kiti statiniai |  |  |
| 6.1. | Infrastruktūros, melioracijos ir kiti statiniai |  |  |
| 6.1.1. | Betoniniai, gelžbetoniniai, akmens | 100 | 20 |
| 6.1.2. | Metaliniai | 50 | 15 |
| 6.1.3. | Mediniai | 30 | 7 |
| 6.2. | Melioracijos statiniai | 70 | 30 |
| 6.3. | Kiti statiniai | 30 | 5 |
| 7. | Nekilnojamojo kultūros paveldo objektai |  |  |
| 7.1. | Nekilnojamojo kultūros paveldo objektų restauravimo darbai | 30 | 7 |
| 8. | Mašinos ir įrenginiai |  |  |
| 8.1. | Gamybos mašinos ir įrenginiai | 25 | 5 |
| 8.2. | Ginkluotė, ginklai ir karinė technika | 40 | 12 |
| 8.3. | Medicinos įranga | 10 | 5 |
| 8.4. | Apsaugos įranga | 10 | 3 |
| 8.5. | Filmavimo, fotografavimo, mobiliojo telefono ryšio įrenginiai | 5 | 2 |
| 8.6. | Radijo ir televizijos, informacinių ir ryšių technologijų tinklų valdymo įrenginiai ir įranga | 15 | 3 |
| 8.7. | Kitos mašinos ir įrenginiai | 25 | 2 |
| 9. | Transporto priemonės |  |  |
| 9.1. | Lengvieji automobiliai ir jų priekabos | 10 | 4 |
| 9.2. | Specialieji automobiliai | 7 | 3 |
| 9.3. | Autobusai, krovininiai automobiliai, jų priekabos ir puspriekabės | 7 | 4 |
| 9.4. | Kitos transporto priemonės | 15 | 3 |
| 10. | Baldai ir biuro įranga |  |  |
| 10.1. | Baldai | 12 | 3 |
| 10.2. | Kompiuteriai ir jų įranga | 7 | 3 |
| 10.3. | Kopijavimo ir dokumentų dauginimo priemonės | 8 | 3 |
| 10.4. | Kita biuro įranga | 10 | 3 |
| 11. | Kitas ilgalaikis materialusis turtas |  |  |
| 11.1. | Scenos meno priemonės | 15 | 2 |
| 11.2. | Muzikos instrumentai | 50 | 5 |
| 11.3. | Ūkinis inventorius ir kiti reikmenys | 10 | 3 |
| 11.4. | Specialieji drabužiai ir avalynė | 3 | 1 |
| 11.5. | Kitas ilgalaikis materialusis turtas | 10 | 1 |

\*Jeigu patentai, išradimai, licencijos (tarp jų – programinės įrangos) ar kitos teisės yra įsigyti konkrečiam laikotarpiui, tokio laikotarpio trukmė laikoma naudingo tarnavimo laiku ir juo remiantis skaičiuojama amortizacija. Šiuo atveju lentelėje nurodyti amortizacijos normatyvai netaikomi.

\_\_\_\_\_\_\_\_\_\_\_\_\_\_\_\_\_\_